РЕГЛАМЕНТ (ЕС) 2019/1901 НА КОМИСИЯТА

от 7 ноември 2019 година

за изменение на Регламент (ЕО) № 1881/2006 по отношение на максимално допустимите количества цитринин в хранителни добавки на основата на ориз, подложен на ферментация с червени дрожди Monascus purpureus

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) В Регламент (ЕО) № 1881/2006 на Комисията (2) се определят максимално допустимите количества цитринин в хранителни добавки на основата на ориз, подложен на ферментация с червени дрожди Monascus purpureus.

(2) Тъй като Комисията поиска да бъде представено научно становище относно рисковете за здравето от цитринин в храните и фуражите, на 2 март 2012 г. Експертната група по замърсителите в хранителната верига към Европейския орган за безопасност на храните („Органа“) прие становище относно рисковете за общественото здраве и здравето на животните, свързани с наличието на цитринин в храните и фуражите (3). Експертната група по замърсителите стигна до заключението, че въз основа на наличните данни не е възможно да се изключи опасението за евентуална генотоксичност и канцерогенност на веществото цитринин в количество, което не предизвиква опасения за нефротоксичност.

(3) Наличните данни за цитринин в някои препарати, съдържащи ориз, обработен с червени дрожди, сочат високи нива на цитринин в тези препарати. Поради това в Регламент (ЕО) № 1881/2006 бе определено максимално допустимо количество за цитринин в препарати от ориз, обработен с червени дрожди. Предвид пропуските в знанията по отношение на наличието на цитринин в препарати от ориз, обработен с червени дрожди, и в други хранителни продукти, както и във връзка с оставащите неясноти по отношение на неговата канцерогенност и генотоксичност, бе счетено, че е целесъобразно максимално допустимото количество да бъде преразгледано.

(4) През 2015 г. Органът публикува покана за представяне на предложения за проучване на концентрациите на цитринин в проби от храни, със специално внимание върху зърнените култури и продуктите на основата на зърнени култури от различни географски райони в Европа. През 2017 г. беше публикуван докладът, в който се описват резултатите от тези проучвания — Occurrence of citrinin in food („Наличие на цитринин в храните“) (4). Бяха получени представителни данни за наличието на цитринин в храните в Европа, главно в зърнени храни и зърнени продукти и хранителни добавки на основата на ориз, подложен на ферментация с червени дрожди.

(5) Новите данни за наличието на цитринин показват, че не е необходимо да се установяват максимално допустими количества цитринин в храните, освен в добавките от ориз, обработен с червени дрожди. Получените представителни данни за наличието на цитринин в хранителни добавки, съдържащи червени дрожди Monascus purpureus, обаче доказват, че максимално допустимото количество следва да бъде намалено. Не са налице нови данни за токсичност на цитринина, които изискват актуализация на оценката на Органа за рисковете от цитринина за общественото здраве. Поради това неяснотите по отношение на генотоксичността и канцерогенността на цитринина остават. Следователно с оглед на опазването на общественото здраве е необходимо количествата цитринин в храните да бъдат толкова ниски, колкото е разумно достижимо. Това е от особено значение за хранителните добавки на основата на ориз, подложен на ферментация с червени дрожди, тъй като данните показват, че в някои проби от тези продукти се установяват много високи количества цитринин, което води до висока експозиция на цитринин за потребителите на тези продукти. Същевременно от наличните данни следва, че посредством използването на добри производствени практики могат да се достигнат ниски количества на цитринин в хранителните добавки на основата на ориз, подложен на ферментация с червени дрожди Monascus purpureus. Като се имат предвид оставащите неясноти по отношение на токсичността на цитринина и възможността за достигане на ниски количества цитринин чрез прилагане на добри производствени практики, е целесъобразно да се намали максимално допустимото количество за цитринин в хранителни добавки на основата на ориз, подложен на ферментация с червени дрожди Monascus purpureus, с което да се гарантира високо равнище на закрила на здравето на човека.

(6) Следва да се предостави разумен срок, за да се даде възможност на държавите членки и на стопанските субекти в хранителната промишленост да се съобразят с новите изисквания, установени в настоящия регламент. Поради това Регламент (ЕО) № 1881/2006 следва да бъде съответно изменен.

(7) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2 Хранителните добавки на основата на ориз, подложен на ферментация с червени дрожди Monascus purpureus, които са били законно пуснати на пазара преди влизането в сила на настоящия регламент, могат да останат да пазара до изтичане на срока им на минимална трайност или срока им на годност.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 април 2020 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 7 ноември 2019 година. За Комисията Председател Jean-Claude JUNCKER

(1) ОВ L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Експертна група на ЕОБХ по замърсителите в хранителната верига (CONTAM); Scientific Opinion on the risks for public and animal health related to the presence of citrinin in food and feed (Научно становище за рисковете за общественото здраве и здравето на животните, свързани с наличието на цитринин в храните и фуражите). EFSA Journal (Бюлетин на ЕОБХ) 2012;10(3):2605. [82 стр.] Достъпно на следния адрес: www.efsa.europa.eu/efsajournal.

(4) López P, de Nijs M, Spanjer M, Pietri A, Bertuzzi T, Starski A, Postupolski J, Castellari M and Hortós M, 2017 г. Генериране на данни за наличието на цитринин в храните. Допълнителна публикация на ЕОБХ 2017:EN-1177. 47 стр.